Index - Külföld - Elraboltak öt lengyelt Nigériánál egy hajóról
2015.11.27. 12:52
Megtámadtak egy lengyel teherhajót Nigériánál csütörtökön, a legénység öt tagját elrabolták. Köztük van a kapitány és három másik tiszt is. További tizenegyen úgy úszták meg a fogságot, hogy elbarikádozták magukat a Szafir nevű teherhajó belsejében.
Witold Waszczykowski külügyminiszter szerint nincs jele annak, hogy bárki megsérült volna, csak a hajó rongálódott meg, amikor a támadók tüzet nyitottak. A lengyel kormány egyelőre arra vár, hogy akár az emberrablók közvetlenül kapcsolatba lépjenek velük, akár a nigériai kormány közvetíteni tudjon közöttük.
Marek Gróbarczyk tengerészeti miniszter szerint az eset kalóztámadásnak tűnik. A hajó Belgiumból tartott Nigériába, ahová fémdarukat és más eszközöket szállított.